Kaudeksi 2019 Leclerc siirtyi Ferrarille korvaten Kimi Räikkösen, joka puolestaan siirtyi Sauberille. Bahrainin GP:ssä Leclerc ajoi uransa ensimmäisen paalupaikan ollen ensimmäinen monacolainen F1-kuljettaja, joka on saavuttanut paalupaikan. Kilpailussa Leclerc menetti varmalta näyttäneen voiton vain 10 kierrosta ennen maalia hänen autoonsa tulleeseen moottorivikaan, mikä pudotti hänet kilpailun kolmanneksi. Leclerc ajoi myös kilpailun nopeimman kierroksen. Leclercistä tuli toinen monacolainen F1-kuljettaja, joka on saavuttanut palkintosijan. Häntä ennen Louis Chiron oli sijoittunut kolmanneksi Monacon GP:ssä 1950. Itävallan GP:ssä Leclerc ajoi uransa toisen paalupaikan. Hän johti kilpailua, kunnes Max Verstappen ohitti hänet vain kaksi kierrosta ennen loppua pudottaen hänet kilpailun toiseksi. Leclerc voitti ensimmäisen GP:nsä Belgiassa 2019 ollen samalla ensimmäinen monacolainen, joka on onnistunut voittamaan F1-kilpailun. Leclerc ajoi voittoon myös Italian GP:ssä. Leclerc saavutti kauden aikana 264 pistettä sijoittuen sarjan neljänneksi.